laion/Wikipedia-Exotic huggingface dataset:
অখিল গগৈ

অখিল গগৈ (ইংরেজি: Akhil Gogoi) আসামের একজন কৃষকনেতা ও আর.টি.আই কর্মী। বিগত কয়েক বছর ধরে তিনি আসামে দুর্নীতির বিরূদ্ধে আন্দোলন চালিয়ে আসছেন। দুর্নীতি রোধ ও সরকারের কার্যপ্রনালীতে স্বচ্ছতা আনার জন্য করা সংগ্রামের পরিপেক্ষিতে তাঁকে ২০০৮ সনে সন্মুগম মঞ্জুনাথ ইন্টাগ্রিটি অ্যাওয়ার্ড দ্বারা রাষ্ট্রীয় পুরস্কারে সম্মানীত করা হয়েছে। তথ্য জানার আইনের সুপ্রয়োগের মাধ্যমে সম্পূর্ণ গ্রাম রোজগার যোজনার ১.২৫ কোটি টাকার কেলেঙ্কারী ধরার জন্য ২০১০ সনে তাঁকে পুরস্কৃত করা হয়। পুরস্কার মূল্য ২১ লক্ষ টাকা তিনি কৃষক মুক্তি সংগ্রামে দান করেন। ১৯৭৬ সনের ১লা মার্চ তারিখে অসমের যোরহাট জেলার চেলেংহাট অঞ্চলের লুখুরাসন গ্রামে অখিল গগৈ জন্মগ্রহণ করেন। ১৯৯৩ সন থেকে ১৯৯৬ সন পর্যন্ত তিনি কটন মহাবিদ্যালয়ে অসমীয়া সাহিত্যে অধ্যয়ণ করেন। তিনি মহাবিদ্যালয়ের ছাত্র একতা সভায় একনাগারে দুবার সাধারণ সম্পাদক রূপে নির্বাচিত হয়েছিলেন। তারপর তিনি নক্সালবাদী নেতা সন্তোষ রাণার নেতৃত্বাধীন সিপিআইএম এলপিসির গণ সংগঠন সংযুক্ত বিল্পবী আন্দোলন পরিষদ আসাম দলে যোগদান করেন। পরবর্তী সময়ে তিনি এইদল ত্যাগ করে পদাতিক নামক পত্রিকার সম্পাদক হিসেবে আত্মনিয়োগ করেন। তিনি বর্তমানে গুয়াহাটিতে নিজপুত্র ও পত্নীর সাথে বসবাস করছেন। ২০০৯ সনে তিনি অসম ও অরুণাচল প্রদেশের নির্মিত বাঁধ ও প্রস্তাবিত বাঁধ সম্বন্ধে জনগণকে সচেতন করার জন্য আন্দোলনের নেতৃত্ব বহন করেছিলেন। তাঁর নেতৃত্বাধীন কৃষক মুক্তি সংগ্রাম সংগঠনটি নামণি সোবনশিরি প্রকল্পের নির্মানকার্জ বন্ধ করার দাবী জানিয়েছেন। সোবনশিরি নদীর ঢালু অংশে ২০০০ মেগাওয়াট ক্ষমতা সম্পূর্ণ এই প্রকল্পটি বর্তমান কেন্দ্রীয় জলশক্তি নিগম দ্বারা নির্মিত হয়েছে। অখিল গগৈ কিছুকাল আন্না হাজারের নেতৃত্বে দেশব্যাপী দুর্নীতির বিরূদ্ধে আন্দোলনে যোগদান করেছিলেন। কিন্তু আন্দোলনকারী দলের কয়েকজন সদস্য রাজনৈতিক দল গঠন করার প্রচেষ্টা করলে তিনি আন্দোলন ত্যাগ করেন। আন্দোলন ত্যাগের বিষয়ে তিনি বলেছেন যে- এক শক্তিশালী গণ আন্দোলন করার জন্য তিনি দলটিতে যোগদান করেছিলেন কিন্তু আন্দোলনের আড়ালে রাজনৈতিক দল গঠন করা হবে এমন আশা তিনি কখনও করেন নাই। "Akhil Gogoi receives award from Kiron Bedi"। Assam Times। ২০১২-০৩-২৩ তারিখে মূল থেকে আর্কাইভ করা। সংগ্রহের তারিখ ২০১২-০৮-০৬।  TI Trade (২০০৯-১১-২৯)। "The Assam Tribune Online"। Assamtribune.com। ২০১২-০৩-০৪ তারিখে মূল থেকে আর্কাইভ করা। সংগ্রহের তারিখ ২০১২-০৮-০৬।  "সংরক্ষণাগারভুক্ত অনুলিপি"। ৮ মার্চ ২০১৬ তারিখে মূল থেকে আর্কাইভ করা। সংগ্রহের তারিখ ৭ জুন ২০২০।  "Who is Akhil Gogoi? : North, News - India Today"। Indiatoday.intoday.in। ২০১২-০৭-০৭। সংগ্রহের তারিখ ২০১২-১২-৩১।  Sushanta Talukdar (২০১২-০৮-০৫)। "News / National : Akhil Gogoi opposes Team Anna's decision"। The Hindu। সংগ্রহের তারিখ ২০১২-১২-৩১।
গণ (দ্ব্যর্থতা নিরসন)

গণ হচ্ছে হিন্দু দেবতা শিব ও পার্বতীর অনুচরবৃন্দ। গণ আরো হতে পারে: গণ (জীববিদ্যা), জীববৈজ্ঞানিক শ্রেণিবিন্যাসের একটি শাখা। এটি একটি দ্ব্যর্থতা নিরসনকারী পাতা। এই পাতার শিরোনামের সাথে মিল আছে, এরকম একাধিক নিবন্ধের তালিকা এখানে দেয়া হয়েছে। আপনি যদি একটি অভ্যন্তরীণ সংযোগে (লিংকে) ক্লিক করে এখানে এসে থাকেন, তাহলে আপনি চাইলে সেই সংযোগটি পরিবর্তন করে উদ্দিষ্ট নিবন্ধে সরাসরি নির্দেশ করতে পারেন।
থেলস্টন পেইন

থেলস্টন রডনি ও’নীল পেইন (ইংরেজি: Thelston Payne; জন্ম: ১৩ ফেব্রুয়ারি, ১৯৫৭) বার্বাডোসের ফোল বে এলাকায় জন্মগ্রহণকারী সাবেক ওয়েস্ট ইন্ডিয়ান আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৮০-এর দশকের মাঝামাঝি সময়কালে অত্যন্ত সংক্ষিপ্ত সময়ের জন্যে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে বার্বাডোস দলের প্রতিনিধিত্ব করেন। দলে তিনি মূলতঃ উইকেট-রক্ষক হিসেবে খেলতেন। এছাড়াও, বামহাতে ব্যাটিং করতেন থেলস্টন পেইন। ১৯৭৮-৭৯ মৌসুম থেকে ১৯৮৯-৯০ মৌসুম পর্যন্ত থেলস্টন পেইনের প্রথম-শ্রেণীর খেলোয়াড়ী জীবন চলমান ছিল। ৬৮টি প্রথম-শ্রেণীর ক্রিকেট খেলায় অংশগ্রহণ করেন। অধিকাংশ খেলাই বার্বাডোসের পক্ষে খেলেছেন। দক্ষ উইকেট-রক্ষক হিসেবে থেলস্টন পেইনের সুনাম ছিল। সর্বদাই তিনি সৌর টুপি পরিধান করতেন। খেলোয়াড়ী জীবনের অধিকাংশ সময়ই তাকে জেফ ডুজনের ছত্রচ্ছায়ায় অবস্থান করতে হয়েছিল। পরবর্তীকালে থেলস্টন পেইন উল্লেখ করেন যে, ‘আমি সর্বদাই ব্যাটসম্যান হিসেবে খেলতাম। কয়েকবছর বিদেশ সফর করে মাত্র একটি টেস্ট ও সাতটি ওডিআইয়ে অংশ নেই। অন্যদের ব্যর্থতাগুলো আমাকে দেখতে হয়। ১৯৮৩ সালে আমি ধারাবাহিকভাবে তিনটি সেঞ্চুরি হাঁকাই ও আমি জানি যে, আমি ব্যাটসম্যান হিসেবে বেশ ভালো খেলা উপহার দিতে পারবো। ’ সমগ্র খেলোয়াড়ী জীবনে একটিমাত্র টেস্ট ও সাতটিমাত্র একদিনের আন্তর্জাতিকে অংশগ্রহণ করেছেন থেলস্টন পেইন। ৭ মার্চ, ১৯৮৬ তারিখে পোর্ট অব স্পেনে সফরকারী ইংল্যান্ড দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি। অন্যদিকে, ১৯ এপ্রিল, ১৯৮৪ তারিখে কাস্ট্রিজে অস্ট্রেলিয়া দলের বিপক্ষে একদিনের আন্তর্জাতিকে অভিষেক ঘটে তার। ২৮ মার্চ, ১৯৮৭ তারিখে ক্রাইস্টচার্চে স্বাগতিক নিউজিল্যান্ড দলের বিপক্ষে সর্বশেষ ওডিআইয়ে অংশ নেন তিনি। ১৯৮৪ সালে ইংল্যান্ড, ১৯৮৪-৮৫ মৌসুমে অস্ট্রেলিয়া ও পরবর্তীতে নিউজিল্যান্ড, পাকিস্তান ও শারজায় দলে দ্বিতীয় পছন্দের উইকেট-রক্ষক হিসেবে ছিলেন। সচরাচর ওয়েস্ট ইন্ডিজ দলে জেফ ডুজনের সহকারী হিসেবে থাকতেন। তবে, ১৯৮৫-৮৬ মৌসুমে ইংল্যান্ডের বিপক্ষে সিরিজ চলাকালে জেফ ডুজন আঘাতপ্রাপ্ত হলে টেস্টে অংশগ্রহণের সুযোগ হয় তার। পোর্ট অব স্পেনে অনুষ্ঠিত সিরিজের দ্বিতীয় টেস্টে পাঁচটি ক্যাচ গ্লাভসবন্দী করলে স্বাগতিকরা সাত উইকেটে জয়লাভে সক্ষম হয়। ব্যাট হাতে মাত্র পাঁচ রান তুলতে পেরেছিলেন তিনি। তবে, জেফ ডুজনের সুস্থতায় তাকে আবারও মাঠের বাইরে অবস্থান করতে হয়েছিল। সাতটি ওডিআইয়ে অংশ নিলেও সর্বদাই দলে তিনি আসা-যাওয়ার পালায় থাকতেন। কেবলমাত্র ১৯৮৬-৮৭ মৌসুমের বিশ্ব সিরিজ কাপে উপর্যুপরী দুইবার খেলার সুযোগ পান। দুই মাস পর নিজস্ব সর্বশেষ ওডিআইটি নিউজিল্যান্ডের বিপক্ষে তার জন্যে পীড়াদায়ক অধ্যায় ছিল। রিচার্ড হ্যাডলি’র ক্যাচ গ্লাভসবন্দী করলেও গর্ডন গ্রীনিজ ও ডেসমন্ড হেইন্সের নিরবচ্ছিন্ন জুটির কল্যাণে কোন উইকেট না হারিয়েই তার দল জয় পায়। List of West Indies Test Cricketers "West Indies – Test Batting Averages"। ESPNCricinfo। সংগ্রহের তারিখ ৩ জুন ২০২০।  টিম পেইন ডেভিড হলফোর্ড এক টেস্টের বিস্ময়কারী ওয়েস্ট ইন্ডিয়ান টেস্ট ক্রিকেটারদের তালিকা প্রথম-শ্রেণীর ক্রিকেট দলসমূহের বর্তমান তালিকা ওয়েস্ট ইন্ডিয়ান একদিনের আন্তর্জাতিক ক্রিকেটারদের তালিকা ইএসপিএনক্রিকইনফোতে থেলস্টন পেইন (ইংরেজি) ক্রিকেটআর্কাইভে থেলস্টন পেইন (সদস্যতা প্রয়োজনীয়) (ইংরেজি)
চক কালিকাপুর টেকনিক্যাল স্কুল ও কলেজ

চক কালিকাপুর টেকনিক্যাল স্কুল ও কলেজ বাংলাদেশের নাটোর জেলার সিংড়া উপজেলার চামারি ইউনিয়নে অবস্থিত একটি কারিগরি শিক্ষা প্রতিষ্ঠান। বিদ্যালয়টি ২০০০ সালে প্রতিষ্ঠিত হয়। প্রতিষ্ঠানটি একটি বেসরকারি প্রতিষ্ঠান এবং বাংলাদেশ কারিগরি শিক্ষা বোর্ড কর্তৃক নিয়ন্ত্রিত। চককালিকাপুর টেকনিক্যাল স্কুল ও কলেজে ২ টি কোর্স চালু রয়েছে এবং প্রতিটি কোর্স দুই বছর মেয়াদি। এসএসসি ও এইচএসসি ভোকেশনাল। চককালিকাপুর টেকনিক্যাল স্কুল ও কলেজে ৫টি ট্রেড রয়েছে। এগুলো হল: জেনারেল ইলেক্ট্রনিক্স। কম্পিউটার এন্ড ইনফরমেশন সিস্টেম। সিভিল ড্রাফটিং উইথ ক্যাড। জেনারেল ইলেক্ট্রিক্যাল ওয়ার্কস। ফুড এন্ড পিজারভেশন। "Institute Basic Info"। Education Management Information System। Directorate of Secondary and Higher Education। ২০ মার্চ ২০২০ তারিখে মূল থেকে আর্কাইভ করা। সংগ্রহের তারিখ ৭ জুন ২০২০।
শাল (বস্ত্র)

শাল এক ধরনের বস্ত্রবিশেষ, অনেকটা চাদরের মত যা শরীরের উর্ধাংশ এবং প্রয়োজন বিশেষে মস্তক আবরণের কাজে ব্যবহৃত হয়। নারী-পুরুষ নির্বিশেষে শাল পরিধান করে থাকেন। শাল সাধারণত আয়তকার বা বর্গাকার হয়, তবে ত্রিকোণাকৃতির শালও দেখতে পাওয়া যায়। শাল প্রধানত শীতকালে গরম কাপড় হিসেবে পরিধান করা হয়, তবে সাজসজ্জার পরিপূরক হিসেবে এবং ধর্মীয় প্রতীক হিসেবেও এর ব্যবহার রয়েছে। বর্তমানে শাল কেবল উষ্ণতাই প্রদান করে না, বরং এটি ফ্যাশনেরও অংশ। পৃথিবীজুড়ে বিভিন্ন নামে এবং বিভিন্ন ধরনের শালের প্রচলন রয়েছে। এদের মধ্যে কাশ্মীরের পশমিনা শাল সুবিখ্যাত। এই শাল পশমের তৈরি এবং এর বুনন, নকশা এবং বর্ণবৈচিত্রের কারণে সর্বত্র সমাদৃত। এছাড়া ইরানি শালের খ্যাতিও সুবিদিত। বাংলাদেশে মূলত শীতকালে শালের ব্যবহার লক্ষ করা যায়। Sharma, Kuldeep K.; Pareek, Pawan K.; Raja, A. S. M.; Temani, Priyanka; Kumar, Ajay; Shakyawar, D. B.; Sharma, Mahesh C. (2013-05)। "Extraction of Natural Dye from Kigelia pinnata and Its Application on Pashmina (Cashmere) Fabric"। Research Journal of Textile and Apparel। 17 (2): 28–32। আইএসএসএন 1560-6074। ডিওআই:10.1108/rjta-17-02-2013-b005।  এখানে তারিখের মান পরীক্ষা করুন: |তারিখ= (সাহায্য) Silk, mohair, cashmere and other luxury fibres। Robert R. Franck, Textile Institute। Boca Raton, FL: CRC Press। ২০০১। আইএসবিএন 1-59124-772-1। ওসিএলসি 57250698।  Hesquiat শাল পরিহিত মহিলা। ত্রিকোনাকার পশমি শাল। উইকিমিডিয়া কমন্সে শাল (বস্ত্র) সংক্রান্ত মিডিয়া রয়েছে।
নটর ডেম বিশ্ববিদ্যালয়ের প্রেসিডেন্ট

নটর ডেম বিশ্ববিদ্যালয়ের প্রেসিডেন্ট হল বিশ্ববিদ্যালয়টির সর্বোচ্চ প্রশাসনিক কর্মকর্তা। বিশ্ববিদ্যালয়ের ট্রাস্টি বোর্ড এ পদে নিয়োগ দিয়ে থাকে। তবে প্রেসিডেন্টকে অবশ্যই বিশ্ববিদ্যালয়ের ফেলো এবং ট্রাস্টি বোর্ডের সদস্য হতে হবে। নটর ডেম বিশ্ববিদ্যালয় মার্কিন যুক্তরাষ্ট্রের ইন্ডিয়ানা অঙ্গরাজ্যের নটর ডেমে অবস্থিত একটি বেসরকারি অলাভজনক ক্যাথলিক গবেষণা বিশ্ববিদ্যালয়। এটি স্নাতক পর্যায়ে মার্কিন যুক্তরাষ্ট্রের একটি শীর্ষস্থানীয় বিশ্ববিদ্যালয় হিসাবে পরিগণিত হয়। নটর ডেম বিশ্ববিদ্যালয়ের প্রথম প্রেসিডেন্ট ছিলেন বিশ্ববিদ্যালয়টির অন্যতম প্রতিষ্ঠাতা— এডওয়ার্ড সরিন। বিশ্ববিদ্যালয়টি অনুমোদন পাওয়ার পর ১৮৪৪ সালে তিনি এ পদে দায়িত্ব গ্রহণ করেন। তখন থেকে এ পর্যন্ত প্রতিষ্ঠানটিতে মোট ১৭ জন প্রেসিডেন্ট দায়িত্ব পালন করেন। বিশ্ববিদ্যালয়টির বর্তমান প্রেসিডেন্ট জন আই. জেনকিন্স। তিনি ২০০৫ সাল থেকে এ পদে অধিষ্ঠিত আছেন। সবচেয়ে দীর্ঘ সময় এ পদে কাজ করেছেন থিওডোর হেসবার্গ। তার ৩৫ বছরের দীর্ঘ মেয়াদে তিনি বিশ্ববিদ্যালয়ে স্নাতক পর্যায়ে নারী শিক্ষার্থী ভর্তি চালু, আর্থিক সক্ষমতা বৃদ্ধি ও ক্যাম্পাস সম্প্রসারণ করেছিলেন এবং তার আমলে বিশ্ববিদ্যালয়ের খ্যাতি ব্যাপকভাবে বৃদ্ধি পেয়েছিল। বিশ্ববিদ্যালয়ের ট্রাস্টি বোর্ড হলি ক্রস সন্ন্যাসীদের মধ্য থেকে একজনকে পাঁচ বছরের (নবায়নযোগ্য) জন্য প্রেসিডেন্ট হিসেবে নির্বাচন করে। এই প্রেসিডেন্টদের অনেকেই ছিলেন নটর ডেমের প্রাক্তন শিক্ষার্থী। এডওয়ার্ড সরিন, সি.এস.সি. (১৮৪২–১৮৬৫) প্যাট্রিক ডিলন, সি.এস.সি. (১৮৬৫–১৮৬৬) উইলিয়াম কর্বি, সি.এস.সি. (১৮৬৬–১৮৭২ ও ১৮৭৭–১৮৮১) অগস্টে লেমোনিয়ার, সি.এস.সি. (১৮৭২–১৮৭৪) প্যাট্রিক কলোভিন, সি.এস.সি. (১৮৭৪–১৮৭৭) থমাস ই. ওয়ালশ, সি.এস.সি. (১৮৮১–১৮৯৩) অ্যান্ড্রু মোরিসে, সি.এস.সি. (১৮৯৩–১৯০৫) জন ডব্লিউ. ক্যাভানাঘ, সি.এস.সি. (১৯০৫–১৯১৯) জেমস এ. বার্নস, সি.এস.সি. (১৯১৯–১৯২২) ম্যাথিউ জে. ওয়ালশ, সি.এস.সি. (১৯২২–১৯২৮) চার্লস এল. ও’ডনেল, সি.এস.সি. (১৯২৮–১৯৩৪) জন ফ্রান্সিস ও’হারা, সি.এস.সি. (১৯৩৪–১৯৪০) (পরবর্তীতে কার্ডিনাল ও ফিলাডেলফিয়ার আর্চবিশপ) হাঘ ও'ডনেল, সি.এস.সি. (১৯৪০–১৯৪৬) জন জে. ক্যাভানাগ, সি.এস.সি. (১৯৪৬–১৯৫২) থিওডোর এম. হেসবার্গ, সি.এস.সি. (১৯৫২–১৯৮৭) এডওয়ার্ড ম্যালয়, সি.এস.সি. (১৯৮৭–২০০৫) জন আই. জেনকিন্স, সি.এস.সি. (২০০৫–বর্তমান) "Archived copy"। ২০১৪-০২-১৫ তারিখে মূল থেকে আর্কাইভ করা। সংগ্রহের তারিখ ২০১৪-০২-১৫।  "University of Notre Dame"। Carnegieclassifications.iu.edu। জানুয়ারি ৩, ২০১৬ তারিখে মূল থেকে আর্কাইভ করা। সংগ্রহের তারিখ ডিসেম্বর ১০, ২০১৫।  "Edward Sorin"। Nndb.com।  "College: University of Notre Dame"। Forbes। সংগ্রহের তারিখ সেপ্টেম্বর ৩০, ২০১৭।  Report, Tribune Staff। "ND to celebrate Sorin's birthday"। South Bend Tribune (ইংরেজি ভাষায়)।  "REACHING FOR GREATNESS"। chicagotribune.com।  Thayer, Kate। "Theodore Hesburgh a visionary president who transformed Notre Dame"। Chicagotribune.com।  Report, South Bend Tribune। "Notre Dame board elects Jenkins to third term"। South Bend Tribune (ইংরেজি ভাষায়)।  প্রেসিডেন্টের কার্যালয় সাবেক প্রেসিডেন্টগণ ওয়েব্যাক মেশিনে আর্কাইভকৃত ১৩ আগস্ট ২০১৬ তারিখে
বরসাত কি এক রাত

বরসাত কি এক রাত বা অনুসন্ধান হলো ১৯৮১ সালে মুক্তিপ্রাপ্ত একটি হিন্দি-বাংলা দ্বিভাষী চলচ্চিত্র। চলচ্চিত্রটির পরিচালক ছিলেন শক্তি সামন্ত, প্রযোজকও ছিলেন তিনি, চলচ্চিত্রটির কাহিনী শক্তিপদ রাজগুরুর উপন্যাস 'অনুসন্ধান' থেকে নেওয়া হয়েছিলো। চলচ্চিত্রটিতে ভূমিকায় অভিনয় করেছিলেন অমিতাভ বচ্চন, রাখী, আমজাদ খান, উৎপল দত্ত এবং প্রেমা নারায়ণ। চলচ্চিত্রটির বাংলা সংস্করণের নাম ছিলো 'অনুসন্ধান'। সঙ্গীত পরিচালনা করেছিলেন রাহুল দেব বর্মণ (বাংলা সংস্করণ সহ)। চলচ্চিত্রটির হিন্দি গান 'আপনে পিয়ার কে সাপ্নে ছাচ হুয়ে' এবং 'কলিরাম কা খুল গায়া ফুল' জনপ্রিয় হয়েছিলো, অপরদিকে বাংলা গানগুলো জনপ্রিয়তা পায়নি। অমিতাভ বচ্চন - অভিজিৎ রাখী - রজনী (বাংলা সংস্করণে 'তমসা') আমজাদ খান - কলিরাম অভি ভট্টাচার্য - রজনী'র বাবা উৎপল দত্ত - কলিরামের বাবা সহুজি প্রেমা নারায়ণ - গ্রাম্য নর্তকী অসিত সেন - পুলিশ পরিদর্শক সকল গানের গীতিকার আনন্দ বকশী; সকল গানের সুরকার রাহুল দেব বর্মণ। সকল গানের গীতিকার গৌরীপ্রসন্ন মজুমদার; সকল গানের সুরকার রাহুল দেব বর্মণ। "Amitabh Bachchan turns nostalgic as Barsaat Ki Ek Raat completes 37 years of release"। indiablooms.com। ১৯ ফেব্রুয়ারি ২০১৮।  Hemchhaya De (২৭ অক্টোবর ২০১৮)। "The life and times of Rakhee Gulzar"। www.femina.in।  "50 Years of Amitabh Bachchan in Bollywood: Twitterati Celebrates Golden Jubilee of the Legendary Actor in Bollywood"। latestly.com। ১৫ ফেব্রুয়ারি ২০১৯।  ইন্টারনেট মুভি ডেটাবেজে বরসাত কি এক রাত (ইংরেজি)
আজ (সংবাদপত্র)

আজ (হিন্দি: आज), ভারতের হিন্দি ভাষার একটি দৈনিক ব্রডশিট সংবাদপত্র। বর্তমানে বিহার, ঝাড়খণ্ড, উত্তরপ্রদেশ এবং উত্তরাখন্ড রাজ্যের ১২টি শহর থেকে প্রকাশিত হয়। মূল সংস্করণটি বারাণসীতে প্রকাশিত হয়। পত্রিকাটি শিবপ্রসাদ গুপ্ত নামে এক মুক্তিযোদ্ধা প্রতিষ্ঠা করেছিলেন। ভারতের স্বাধীনতা সংগ্রামের দিনগুলিতে, আজ কেবল কারণকেই নয়, এটি হিন্দি ভূমিতে এবং হিন্দি-অ-অঞ্চলের সাধারণদের মধ্যে হিন্দি সাহিত্যের জনপ্রিয়তা ছড়িয়ে দিতে সহায়তা করেছিল। একবার বলা হয়েছিল যে কেউ যদি হিন্দি শিখতে চায় তবে তাদের "আজ পড়তে"। এই সংবাদপত্রটি শিবপ্রসাদ গুপ্ত কর্তৃক প্রতিষ্ঠিত হয়েছিল এবং বারাণসী থেকে এর প্রকাশনা ১৯২০ সালের ৫ সেপ্টেম্বর শুরু হয়েছিল। এর প্রথম প্রধান সম্পাদক ছিলেন শ্রী প্রকাশ এবং এর সম্পাদক ছিলেন বিশিষ্ট সাংবাদিক বাবুরাও বিষ্ণু পারাডকর। শ্রী প্রকাশের পদত্যাগ করার পরে, প্যারাডকর ১৯২৪ থেকে ১৯৫৪ সাল পর্যন্ত এর প্রধান সম্পাদক ছিলেন। আরেক প্রখ্যাত সাংবাদিক, রামকৃষ্ণ রঘুনাথ খাদিলকর ১৯৫৪ থেকে ৫৯-পরবর্তী সময়ে প্রধান সম্পাদক ছিলেন। কমলপতি ত্রিপাঠি এর প্রধান সম্পাদক হিসাবেও দায়িত্ব পালন করেছিলেন। ১৯৭৫ এবং ১৯৮৫ এর মধ্যে, আজের ছয়টি নতুন সংস্করণ কানপুর (১৯৭৫), পাটনা (১৯৭৯), গোরক্ষপুর (১৯৮০), এলাহাবাদ, আগ্রা এবং রাঁচি (১৯৮৪) থেকে শুরু হয়েছিল। ১৯৮৯ সালে, জামশেদপুর, ধানবাদ, লখনউ এবং বেরিলি থেকে চারটি নতুন সংস্করণ শুরু হয়েছিল। বর্তমানে পত্রিকার সম্পাদক-প্রধান-শারদুল বিক্রম গুপ্ত। বেরিলি সংস্করণ এবং হালদওয়ানি সংস্করণের জেনারেল ম্যানেজার হলেন সঞ্জীব কৃষ্ণ ত্রিপাঠি। হালদওয়ানি সংস্করণটি ২০১৩ সালে চালু হয়েছিল, দীনেশ যোশীর সহায়তায়, যিনি একজন বিশিষ্ট সাংবাদিক। লখনউ সংস্করণের ইউনিট প্রধান হরিন্দর সিং সাহনি। Ninan, Sevanti (২০০৭)। Headlines from the Heartland: Reinventing the Hindi Public Sphere। Sage Publications। পৃষ্ঠা 51। আইএসবিএন 978-81-7829-741-5।  Pandeya, Manju (2003). Hindi Patrakarita ko Marathibhashi Patrakaron ki Den (in Hindi), Mumbai:Naman Prakashan, p.53
কমপ্যাক্ট (আকার)

কমপ্যাক্ট হ'ল একটি ব্রডশিট- গুণমানের সংবাদপত্র যা ট্যাবলয়েড আকারে ছাপা হয়, বিশেষত যুক্তরাজ্যে। এই শব্দটির ব্যবহার শুরু হয় ২০০৩ সালে যখন দ্য ইন্ডিপেন্ডেন্ট এই ছোট আকারে লন্ডনের বাসিন্দাদের জন্য সংস্করণ তৈরি শুরু করে, যার নকশা করা হয় এমনভাবে যাতে গণপরিবহনের যাত্রীরা সহজে পড়তে পারে। দেশের অন্যান্য অংশের পাঠকরা নতুন আকারটি পছন্দ করে এবং দ্য ইন্ডিপেন্ডেন্ট এটি জাতীয়ভাবে চালু করেছিল। দ্য টাইমস এবং দ্য স্কটসম্যান আকারটি অনুলিপি যখন ইন্ডিপেন্ডেন্ট -এর বিক্রি বাড়ে। দ্য টাইমস এবং দ্য স্কটসম্যান পরীক্ষামূলকভাবে স্বল্প সময়ের জন্য একইসাথে কম্প্যাক্ট ও ব্রডশিট আকারে মুদ্রণ করেছিল। পরে তারা উভয়ই একচেটিয়াভাবে কম্প্যাক্ট মুদ্রণ শুরু করে। দ্য ইন্ডিপেন্ডেন্ট তার শেষ কাগজ সংস্করণ ২০ মার্চ ২০১৬ এ প্রকাশ করেছে এবং এখন কেবল তারা অনলাইনে রয়েছে। বার্লিনার (আকার) ব্রডশিট সংবাদপত্রের তালিকা সংবাদপত্রের আকার ট্যাবলয়েড "'The Independent' launches tabloid version to give readers a choice"। The Independent। London। ২৭ সেপ্টেম্বর ২০০৩।
ঔষধসঞ্চরণবিজ্ঞান

ঔষধসঞ্চরণবিজ্ঞান (ইংরেজি Pharmacokinetics, সংক্ষেপে PK) বলতে ঔষধবিজ্ঞানের একটি শাখা বোঝায় যেখানে দেহ কর্তৃক ঔষধ (বা অন্য কোনও বহিরাগত রাসায়নিক পদার্থ) শোষণ বা গ্রহণ, দেহের ভেতরে শোষিত বা গৃহীত ঔষধের জৈব-রূপান্তর, দেহকলাতে ঔষধ ও তার বিপাকীয় উৎপাদের বিস্তরণ, এবং অতিবাহিত সময়ের সাপেক্ষে দেহ থেকে ঔষধ ও তার বিপাকীয় উৎপাদের নিষ্কাশন বা রেচনের বিষয়গুলি অধ্যয়ন ও গবেষণা করা হয়। ইংরেজি ভাষাতে "ফার্মাকোকাইনেটিকস" পরিভাষাটি দিয়ে উল্লিখিত সমস্ত প্রক্রিয়া এবং প্রক্রিয়াগুলি গবেষণাকারী বিজ্ঞান উভয়কেই নির্দেশ করা হয়। ডাক্তারি ঔষধের পাশাপাশি কীটনাশক, খাদ্যের স্বাদ-গন্ধ-রুচিবর্ধনের জন্য সংযোজিত দ্রব্য, প্রসাধনী দ্রব্য, ইত্যাদির সঞ্চরণ প্রক্রিয়াও এই বিজ্ঞানে আলোচিত হয়। ঔষধ সঞ্চরণ বিজ্ঞানীরা দেহে বহিরাগত রাসায়নিক পদার্থের রাসায়নিক বিপাক কীভাবে ঘটে এবং দেহে শোষিত হবার পর থেকে দেহ থেকে সম্পূর্ণ নিষ্কৃত হওয়া পর্যন্ত এর ভাগ্যে কী ঘটে, তা আবিষ্কার করতে প্রচেষ্টা চালান। ঔষধসঞ্চরণবিজ্ঞান হল কী করে একটি জীবদেহ একটি ঔষধকে প্রভাবিত করে, তার গবেষণা। অন্যদিকে ঔষধক্রিয়াবিজ্ঞান হল একটি ঔষধ কী করে একটি জীবদেহকে প্রভাবিত করে, তার গবেষণা। কোনও ঔষধের মাত্রা, উপকারিতা ও বিরূপ প্রতিক্রিয়ার মতো ব্যাপারগুলি উপর্যুক্ত দুইটি বিজ্ঞানের সমন্বয়ে বুঝতে পারা যায়। এজন্য ঔষধের ঔষধসঞ্চরণ ও ঔষধক্রিয়া প্রতিমান (PK/PD model) নির্মাণ করা হয়। ঔষধ সঞ্চরণ প্রক্রিয়াগুলির প্রতিমান বা মডেল হিসেবে বহু-প্রকোষ্ঠীয় প্রতিমানটি বাস্তব বিশ্বের সবচেয়ে কাছাকাছি হলেও এটির গাণিতিক সূত্রায়ন জটিল, তাই সচরাচর এক-প্রকোষ্ঠীয় প্রতিমান বা দ্বি-প্রকোষ্ঠীয় প্রতিমানই ব্যবহৃত হয়। দ্বি-প্রকোষ্ঠীয় প্রতিমানে একটি প্রকোষ্ঠ হচ্ছে কেন্দ্রীয় প্রকোষ্ঠ যেখানে রক্ত, সর্বব্যাপী দেহকলা ও কোষবহিঃস্থ তরলে ঔষধের দ্রুত বিতরণঘটে। অপরটি হল প্রান্তীয় প্রকোষ্ঠ যেখানে রক্ত কম যায় এমন বিভিন্ন ধরনের দেহকলা, যেগুলির একেকটির ঔষধাসক্তি একেক রকম ও যেগুলিতে অপেক্ষাকৃত ধীরগতির ঔষধ শোষণ ঘটে। একটি ঔষধ বা বহিরাগত রাসায়নিক পদার্থ দেহে প্রবেশের পরে সাধারণত বেশ কয়েকটি দশা অতিক্রম করে। এগুলি হল মুক্তি (Liberation), শোষণ (Absorption), বিতরণ (Distribution), বিপাক (Metabolism) ও নিষ্কাশন বা রেচন (Excretion) এবং ক্ষেত্রবিশেষে বিষক্রিয়া (Toxicity)। এগুলিকে ইংরেজিতে আদ্যক্ষরা LADMET দিয়ে নির্দেশ করা হয়। Nordberg M, Duffus J, Templeton DM (১ জানুয়ারি ২০০৪)। "Glossary of terms used in toxicokinetics (IUPAC Recommendations 2003)"। Pure and Applied Chemistry। 76 (5): 1033–1082। ডিওআই:10.1351/pac200476051033।  Koch HP, Ritschel WA (১৯৮৬)। "Liberation"। Synopsis der Biopharmazie und Pharmakokinetik (German ভাষায়)। Landsberg, München: Ecomed। পৃষ্ঠা 99–131। আইএসবিএন 3-609-64970-4। উদ্ধৃতি শৈলী রক্ষণাবেক্ষণ: অচেনা ভাষা (link) Ruiz-Garcia A, Bermejo M, Moss A, Casabo VG (ফেব্রুয়ারি ২০০৮)। "Pharmacokinetics in drug discovery"। Journal of Pharmaceutical Sciences। 97 (2): 654–90। ডিওআই:10.1002/jps.21009। পিএমআইডি 17630642।
ব্রাইটন ওয়াতাম্বা

ব্রাইটন টন্ডারাই ওয়াতাম্বা (ইংরেজি: Brighton Watambwa; জন্ম: ৯ জুন, ১৯৭৭) সলসবারি এলাকায় জন্মগ্রহণকারী সাবেক জিম্বাবুয়ীয় আন্তর্জাতিক ক্রিকেটার| জিম্বাবুয়ে ক্রিকেট দলের অন্যতম সদস্য ছিলেন তিনি। ২০০০-এর দশকের শুরুরদিকে বেশ সংক্ষিপ্ত সময়ের জন্যে জিম্বাবুয়ের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর জিম্বাবুয়ীয় ক্রিকেটে ম্যাশোনাল্যান্ড ও ম্যাশোনাল্যান্ড এ দলের প্রতিনিধিত্ব করেন। দলে তিনি মূলতঃ ডানহাতি ফাস্ট-মিডিয়াম বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন ‘বাল্ব’ ডাকনামে পরিচিত ব্রাইটন ওয়াতাম্বা। ১৯৯৭-৯৮ মৌসুম থেকে ২০০১-০২ মৌসুম পর্যন্ত ব্রাইটন ওয়াতাম্বা’র প্রথম-শ্রেণীর খেলোয়াড়ী জীবন চলমান ছিল। ঘরোয়া ক্রিকেটে ম্যাশোনাল্যান্ড ও ম্যাশোনাল্যান্ড এ দলের পক্ষে খেলতেন। সমগ্র খেলোয়াড়ী জীবনে ছয়টিমাত্র টেস্টে অংশগ্রহণ করেছেন ব্রাইটন ওয়াতাম্বা। ১৯ এপ্রিল, ২০০১ তারিখে বুলাওয়েতে সফরকারী বাংলাদেশ দলের বিপক্ষে টেস্ট ক্রিকেটে অভিষেক ঘটে তার। ২৮ মার্চ, ২০০২ তারিখে দিল্লিতে স্বাগতিক ভারত দলের বিপক্ষে সর্বশেষ টেস্টে অংশ নেন তিনি। ডানহাতি ফাস্ট-মিডিয়াম বোলার ব্রাইটন ওয়াতাম্বা এপ্রিল, ২০০১ সাল থেকে মার্চ, ২০০২ সাল পর্যন্ত জিম্বাবুয়ের পক্ষে ছয়টি টেস্টে অংশ নিয়েছেন। এ পর্যায়ে তিনি ১৪ উইকেট দখল করেন। ২০০১ সালে আন্তর্জাতিক অঙ্গনে ফাস্ট বোলার হিসেবে ব্রাইটন ওয়াতাম্বা’র উত্থান ঘটে। অপরিপক্কতা আগ্রাসন ও প্রতিশ্রুতিশীলতায় পূর্ণ ছিল তার খেলোয়াড়ী জীবন। অংশগ্রহণকৃত ছয় টেস্টে নিজেকে মেলে ধরতে সচেষ্ট হন ও জিম্বাবুয়ের উদীয়মান তারকা খেলোয়াড়দের অন্যতম ছিলেন। কিন্তু, মাঠের বাইরে কর্তৃপক্ষের সাথে মতবিরোধ ঘটে। বোর্ডের ক্রমবর্ধমান রাজনীতিকরণের বিষয়ে আপত্তি জানান। ফলশ্রুতিতে, তাকে চুক্তিতে নেয়া হয়নি। জিম্বাবুয়ে ক্রিকেট ইউনিয়নের সাথে খেলোয়াড়দের চুক্তির বিষয়ে মতানৈক্য ঘটায় ২০০২ সালের শরৎকালে মার্কিন যুক্তরাষ্ট্রে অভিবাসিত হন। মিয়ামি বিশ্ববিদ্যালয় থেকে ডিগ্রীধারী হন। ফ্লোরিডায় ক্রিকেট খেলা চালিয়ে যেতে থাকেন। চার বছরের অবস্থানকালীন শর্ত পূরণের পর মার্কিন যুক্তরাষ্ট্র ক্রিকেট দলে যোগদানের চেষ্টা চালান। এরপর, ২০০৯ সালে বেলজিয়ামে চলে যান। সেখানে ব্রাসেলসভিত্তিক জনসন এন্ড জনসনে পূর্ণাঙ্গকালীন চাকুরীতে নিযুক্তি লাভ করেন। "Brighton Watambwa - a biography"। ESPNcricinfo। ২৫ এপ্রিল ২০০২। সংগ্রহের তারিখ ৯ মার্চ ২০১৩।  "Zimbabwe players emigrate to USA"। ESPNcricinfo। ১৬ সেপ্টেম্বর ২০০২। সংগ্রহের তারিখ ৩ মার্চ ২০১৩।  "The speed merchant Zimbabwe lost"। ESPNcricinfo। ২০ সেপ্টেম্বর ২০০৫। সংগ্রহের তারিখ ২৯ মে ২০১৩।  Muchinjo, Enock (২২ এপ্রিল ২০১৪)। "Meet the cricket captain of... eeh... Belgium!"। Daily News। Harare। ১৬ জুন ২০১৫ তারিখে মূল থেকে আর্কাইভ করা। সংগ্রহের তারিখ ১১ জুন ২০১৫।  ম্যালকম জার্ভিস ডেভিড মুতেন্দেরা জিম্বাবুয়ীয় টেস্ট ক্রিকেটারদের তালিকা প্রথম-শ্রেণীর ক্রিকেট দলসমূহের বর্তমান তালিকা আন্তর্জাতিক ক্রিকেটে অংশগ্রহণকারী পরিবারের তালিকা ইএসপিএনক্রিকইনফোতে ব্রাইটন ওয়াতাম্বা (ইংরেজি) ক্রিকেটআর্কাইভে ব্রাইটন ওয়াতাম্বা (সদস্যতা প্রয়োজনীয়) (ইংরেজি)
মধ্যাহ্নভোজ

মধ্যাহ্নভোজ (ইংরেজি: Lunch) মূলত সেই খাবারকে বোঝায়, যা দুপুর বেলায় খাওয়া হয়ে থাকে। বিংশ শতকের সময় এর অর্থটি ক্রমান্বয়ে সংকীর্ণ হয়ে মধ্যাহ্নে স্বল্প বা মাঝারি পরিমাণে খাদ্য গ্রহণকে উল্লেখ করতো। মধ্যাহ্নভোজ মূলত দিনের দ্বিতীয় খাবার, যা প্রাতরাশের পর গ্রহণ করা হয়। খাবারটি বিশ্বের বিভিন্ন জাতির সংস্কৃতির উপর নির্ভর করে পরিমাণ হিসাবে পৃথক হয়ে থাকে এবং অঞ্চলভেদে এতে বিভিন্ন বৈচিত্রও লক্ষ্য করা যায়। সংক্ষিপ্তসার lunch শব্দটি অধিক প্রচলিত উত্তরাঞ্চলীয় ইংরেজি শব্দ luncheon থেকে নেওয়া হয়েছে, যেটি অ্যাংলো-স্যাক্সন শব্দ nuncheon বা nunchin থেকে উদ্ভূত, যার অর্থ 'মধ্যাহ্নের পানীয়'। এই শব্দটি ১৮২৩ সাল থেকে প্রচলিত রয়েছে। অক্সফোর্ড ইংরেজি অভিধান বিবরণীতে বলেছিল যে, আরো অন্যান্য উল্লেখযোগ্য খাবারের সাথে খাওয়া হয় এমন খাবারের বর্ণণা দিতে ১৫৮০ সালে শব্দটি ব্যবহৃত হতো। দক্ষিণ ভারতীয় মধ্যাহ্নভোজের উদাহরণ। উত্তর ভারতীয় মধ্যাহ্নভোজের উদাহরণ। হংকংয়ের একটি জাপানি রেস্তোঁরায় মধ্যাহ্নভোজের খাবার। ভিয়েতনামী ফো, খাবারটি সাধারণত মধ্যাহ্নভোজ হিসাবে পরিবেশন করা হয়। সাবেক মার্কিন রাষ্ট্রপতি বারাক ওবামা এবং কানাডার প্রধানমন্ত্রী স্টিফেন হার্পার ২০০৯ সালে অন্টারিওর অটোয়ায় কানাডার পার্লামেন্টে মধ্যাহ্নভোজ চলাকালে সহযোগীদের সাথে। হ্যামবার্গার এবং ফ্রেঞ্চ ফ্রাই দিয়ে আমেরিকান মধ্যাহ্নভোজ। ডেনমার্কে ঘরে তৈরি ওপেন স্যান্ডউইচ। ঘরে তৈরি ভেজিটেবল পাস্তা। সোর্ডফিশ দিয়ে মধ্যাহ্নভোজ। মধ্যাহ্নভোজে সালাদের সাথে মাশরুম। ব্রাজিলের মধ্যাহ্নভোজের কিছু খাবার। লাঞ্চবক্সে ঘরে বানানো খাবার। প্রাতরাশ জলখাবার নৈশভোজ The OED gives a first usage in 1591. Alan Davidson (২১ আগস্ট ২০১৪)। The Oxford Companion to Food। OUP Oxford। পৃষ্ঠা 478। আইএসবিএন 978-0-19-104072-6।  Alan Davidson (২০১৪)। The Oxford Companion to Food। Oxford University Press। পৃষ্ঠা 478। আইএসবিএন 9780191040726।  Online Etymology "luncheon", etymonline.com উইকিপিডিয়ার সহপ্রকল্পেমধ্যাহ্নভোজ উইকিঅভিধান হতে সংজ্ঞা কমন্স হতে মিডিয়া উইকিসংবাদ হতে সংবাদ উইকিউক্তি হতে উক্তিসমূহ উইকিসংকলন হতে পাঠ্যসমূহ উইকিবই হতে পাঠ্যবই উইকিবিশ্ববিদ্যালয় হতে শিক্ষা উপকরণ উইকিউপাত্ত হতে উপাত্ত উইকিবইয়ের রান্নার বইগুলোতে নিম্নের বস্তুটির ওপর রেসিপি রয়েছে: মধ্যাহ্নভোজ